"Dalhom d'on bro ha d'on feiz", a skrive c'hoaz "Kroaz ar Vretoned". Med petra oa "ar vro" evid ar gazetenn vrezoneg ? Ne lake ket, evel eo bet techet an Emzao d'ober goude, eun disparti pe eun troh splann etre "Breiz" ha "Bro-Hall". Breiz evel just eo "ar vro", ha Breiz-Izel muioh c'hoaz : "Breiz-Izel eo ar Vamm". Breiz-Uhel avad ne vez ket lakeet bepred da veza eul lodenn deuz Breiz, hag a-wechou e lenner traou hag a zouezo meur a hini en  deiz a hirio : e niverenn ar 17 a viz ebrel 1904, e reer zoken deuz "Gallaoued Breiz-Uhel ar re wasa euz an oll Hallaoued"… Eun diforh a reer, war a zeblant, etre "Bro-Hall" hag "ar Frañs". Deuz eun tu e skriver o-deus "a-viskoaz ar Hallaoued bet droug ouz ar Vretoned", beteg diougani "ar Breizad d'ar Gall a vo treh !". Deuz eun tu all eh embanner a-raog ar botadegou : "Frañsizien, bet a-du gand Frañs ! Breiziz, bet a-du gand Breiz !"… Beb tro ma vez votadeg e tiskouez skrivagnerien ar Groaz beza Fransizien  evel ar re all. Añfin, pas toutafed.